BESLUTNING [1] om bananer

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

A. der genbekræfter sin beslutning om bananer, som blev vedtaget på det 22. møde i Windhoek (Namibia) den 18.-22. marts 1996,

B. der minder om de beslutninger herom, der blev vedtaget på AVS-Rådets 63. møde, som blev afholdt i Apia (Vestsamoa) den 24.-26. juni 1996,

C. der endnu en gang betoner den betydningen, som AVS-landenes eksport af bananer har for de berørte stater, og det bidrag, som de indtjente indtægter yder til disse landes socioøkonomiske udvikling,

D. der mener, at en forvridning i handelen kunne resultere i et sammenbrud i nogle af økonomierne med ødelæggende følger for den socioøkonomiske udvikling og den politiske stabilitet,

E. der minder om, at målene for AVS-EU-konventionen er at forbedre AVS-handelen med EU, og som navnlig henviser til forpligtelsen i protokol nr. 5 om bananer, herunder også bilag LXXIV til den fjerde Lomé-konvention, til at sikre adgang for AVS-producenter til deres traditionelle markeder og forbedre de betingelser, hvorunder AVS-frugt produceres og markedsføres i Unionen,

F. der konstaterer, at EU-bananordningen, der er fastlagt ved forordning (EF) nr. 0404/93, fastsætter bestemmelser til sikring af, at EU's forpligtelse over for de bananproducerende AVS-stater fuldt ud overholdes i den fælles markedsordning for bananer,

G. der har kendskab til EU's erklærede forpligtelse til at overholde ordningen og til de foreslåede ændringsforslag, hvortil AVS-Gruppen har forelagt sine synspunkter til behandling,

H. der er alvorligt bekymret over de forslag, som Kommissionen har fremsat til ændring af den fælles markedsordning for bananer, og over den risiko for en destabilisering af markedet, som de medfører,

I. der henviser til, at overforsyningen af Fællesskabets bananmarked, som allerede var foruroligende for et år siden, er blevet yderligere forværret i første halvår af 1996, og har ført til et spektakulært prissammenbrud,

J. der i den forbindelse beklager Kommissionens afgørelse om at forlænge det forhøjede toldkontingent på yderligere 353 000 tons for bananer med oprindelse i dollarzonen til 1996, og som beklager, at denne afgørelse blev truffet uden høring af nogen af Unionens AVS-partnere,

K. der henviser til, at der stadig forekommer en række tilfælde af bedrageri med hensyn til de faktiske mængder af bananer, der importeres til Europa,

L. der med bekymring konstaterer, at AVS-bananeksporten til Unionen er blevet begrænset til en maksimumsmængde, hvorimod eksporten fra Latinamerika har fået lov at ekspandere gennem en forhøjelse af toldkontingentet, endog til skade for markedspriserne,

M. der er bekymret over, at USA, Guatemala, Honduras, Mexico og Ecuador har indgivet en klage til WTO over EU's bananordning og har krævet, at et panel til afgørelse af tvister skal undersøge, om ordningen er forenelig med internationale handelsregler,

N. der også er bekymret over, at der i det udpegede panel ikke indgår en repræsentant fra et udviklingsland, og at det derfor må anses for at have en vis slagside over for AVS,

O. der konstaterer, at AVS ikke blev indrømmet fuld deltagelse i panelets procedurer, og som følge heraf ikke gives mulighed for fuldt ud at forsvare deres interesse,

P. der noterer sig EU's forpligtelse til at forsvare ordningen i WTO og dens støtte til AVS-deltagelse i panelprocedurerne,

Q. der er bekymret over, at der ikke er truffet nogen afgørelse om AVS-anmodningen om, at Somalia behandles som et særligt force majeure-tilfælde, trods den alvorlige nød som følge af den fortsatte uro i civilbefolkningen, der har påvirket landets økonomi negativt,

1. opfordrer Rådet for Den Europæiske Union

- til at sikre, at Fællesskabet overholder sin forpligtelse over for AVS og opfylder det tilsagn, der er givet i protokol nr. 5 og bilag LXXIV til den fjerde Lomé-konvention;

- fuldt ud tager hensyn til AVS-landenes holdning med hensyn til ændringen af forordning (EF) nr. 0404/93, navnlig vedrørende:

- overførsel til andet land af ikke-opbrugte kvoter;

- force majeure-leverancer;

- undtagelse fra »dollar-licens-kravene« for de ikke-traditionelle mængder;

- den særlige situation for Windward-øerne;

- tildeling af en specifik kvota til Ghana, samt,

- sikring af, at enhver ændring af bananordningen ikke begrænser de fordele, som AVS var garanteret på EU-markedet;

2. kræver, at de garantier, der er ydet til AVS's og Unionens bananproducenter gennem Fællesskabets ordning i dens nuværende form skal bestå i de kommende år;

3. udtrykker de alvorligste forbehold med hensyn til den seneste pakke af forslag, som Kommissionen har fremsat med henblik på vedtagelse af den fælles markedsordning;

4. henstiller navnlig, at de importtilladelser, der er forbeholdt Unionens producenter og traditionelle AVS-leverandører opretholdes med 30 %;

5. mener, at det yderligere toldkontingent på 353 000 tons, der blev indrømmet på et tidspunkt, hvor Unionen blev udvidet, er en åbenlys overvurdering, og opfordrer kraftigt Kommissionen til at reducere den;

6. opfordrer Kommissionen til straks at udsætte gennemførelsen af dens afgørelse om forlængelse til 1996 af en forhøjelse af toldkontingentet på yderligere 353 000 tons, for således at skabe klarhed over situationen på Fællesskabets bananmarked;

7. opfordrer indtrængende Kommissionen til,

i) at stå fast i forsvaret af bananordningen i WTO over for USA og de andre latinamerikanske klagere;

ii) at tage hensyn til AVS's anmodning om, at Somalia behandles som et særligt force majeure-tilfælde med henblik på at mildne den nødsituation, som de fattige somaliske landbrugere befinder sig i;

8. henstiller kraftigt til AVS-Gruppen fuldt ud at deltage i WTO for at opnå en bedre erkendelse af og forståelse for de særlige problemer og bekymringer, som AVS-landene står overfor;

9. opfordrer medlemsstaterne og Kommissionen til at skærpe toldkontrollen med mængden af bananer, der importeres til Fællesskabet, standse den ulovlige import og foretage en stramning af efterforskningen af bedrageri over for Fællesskabets budget, som en sådan import har givet anledning til;

10. pålægger sine formænd at sende denne beslutning til AVS-EU-Rådet, Kommissionen og Lomé-konventionens signatarstater.